Protokol o podmienkach a spôsobe prijatia Bulharskej republiky a Rumunska do Európskej únie - Príloha IX:Prevzaté osobitné záväzky a prijaté požiadavky zo strany Rumunska pri uzavretí prístupových rokovaní 14. decembra 2004 (uvedené v článku 39 protokolu)



Úradný vestník L 157 , 21/06/2005 S. 0201



PRÍLOHA IX Prevzaté osobitné záväzky a prijaté požiadavky zo strany Rumunska pri uzavretí prístupových rokovaní 14. decembra 2004 (uvedené v článku 39 protokolu) I. Vo vzťahu k článku 39 ods. 2 1) Bez meškania vykonať Schengenský akčný plán ako bol uverejnený v M.Of., p. I, nr. 129 bis/10.II.2005 v znení zmenenom a doplnenom v súlade s acquis a v súlade s dohodnutými termínmi. 2) S cieľom zabezpečiť vysokú úroveň kontroly a dohľadu nad budúcimi vonkajšími hranicami Únie výrazne urýchliť úsilie, pokiaľ ide o modernizáciu zariadenia a infraštruktúry na zelenej hranici, modrej hranici a na hraničných priechodoch a ďalej zvyšovať kapacitu analýzy prevádzkových rizík. Musí sa to odraziť v jednom viacročnom investičnom pláne, ktorý sa predloží najneskôr v marci 2005, ktorý musí Únii umožniť každoročné meranie pokroku do prijatia rozhodnutia uvedeného v článku 4 ods. 2 protokolu vzťahujúceho sa na Rumunsko. Okrem toho musí Rumunsko výrazne postúpiť vo svojich plánoch prijať 4438 príslušníkov hraničnej polície a najmä zabezpečiť, aby sa dosiahol potrebný početný stav príslušníkov blížiaci sa čo najviac k 100 % na hraniciach s Ukrajinou, Moldavskom a na pobreží Čierneho mora už pri pristúpení. Rumunsko musí rovnako vykonať všetky potrebné opatrenia na účinný boj proti ilegálnej imigrácii vrátane posilnenia spolupráce s tretími krajinami. 3) Vypracovať a uskutočniť aktualizovaný a integrovaný akčný plán a stratégiu reformy súdnictva vrátane hlavných opatrení na vykonanie zákona o organizácii súdnictva, zákona o postavení nižších sudcov, zákona o vyššej rade nižšieho súdnictva, ktoré nadobudli účinnosť 30. septembra 2004. Oba aktualizované dokumenty sa musia predložiť Únii najneskôr v marci 2005; musia sa zabezpečiť primerané finančné a ľudské zdroje na vykonanie akčného plánu a ten sa musí uskutočniť bez meškania v súlade so stanoveným časovým plánom. Rumunsko musí taktiež do marca 2005 preukázať plnú prevádzkovú schopnosť nového systému náhodného rozdeľovania prípadov. 4) Výrazne zintenzívniť boj proti korupcii a najmä proti korupcii na najvyššej úrovni zabezpečením prísneho presadzovania protikorupčných právnych predpisov a účinnej nezávislosti Národnej protikorupčnej prokuratúry (NPP) a každoročným predložením presvedčivého záznamu činností NPP v boji proti korupcii na najvyššej úrovni od novembra 2005. NPP je potrebné vyčleniť pracovníkov, finančné a vzdelávacie zdroje ako aj vybavenie potrebné na plnenie jej rozhodujúcej funkcie. 5) Vykonať nezávislú kontrolu výsledkov a dopadu, ktorý vytvorila súčasná národná protikorupčná stratégia; odraziť závery a odporúčania tejto kontroly v novej viacročnej protikorupčnej stratégii, ktorá musí byť jedným uceleným dokumentom predloženým najneskôr v marci 2005 s priloženým akčným plánom s jasne vymedzenými medzníkmi a výsledkami, ktoré sa majú dosiahnuť, ako aj s primeranými rozpočtovými ustanoveniami; nad realizáciou stratégie a akčného plánu musí dohliadať jeden existujúci jasne vymedzený nezávislý orgán; stratégia musí zahŕňať záväzok preskúmať spomalené trestné konanie do konca roka 2005, aby sa zabezpečilo, že prípady korupcie sa vyriešia rýchlym a transparentným spôsobom s cieľom zaručiť primerané sankcie, ktoré majú odradzujúci účinok; napokon musí obsahovať kroky na výrazné zníženie počtu orgánov, ktoré majú právomoc predchádzať korupcii alebo ju vyšetrovať do konca roka 2005, aby sa zamedzilo prekrývajúcim sa zodpovednostiam. 6) Do marca 2005 zabezpečiť jasný právny rámec pre príslušné úlohy a spoluprácu medzi žandárstvom a políciou vrátane toho, pokiaľ ide o vykonávacie právne predpisy, a vypracovať a uskutočniť jasný plán prijímania príslušníkov do polovice roka 2005 do oboch inštitúcií s cieľom vytvorenia primeraného pokroku obsadením7000 voľných pracovných miest v polícii a 18000 voľných pracovných miest v žandárstve ku dňu pristúpenia. 7) Vypracovať a vykonať súhrnnú viacročnú protizločineckú stratégiu vrátane konkrétnych krokov na potlačenie postavenia Rumunska ako krajiny pôvodu, tranzitu a cieľovej krajiny obetí nelegálneho obchodovania a od marca 2005 každoročne predkladať spoľahlivú štatistiku o tom, ako sa tento zločinecký jav rieši. II. Vo vzťahu k článku 39 ods. 3 8) Zabezpečiť účinnú kontrolu každej potenciálnej štátnej pomoci zo strany Rady pre hospodársku súťaž vrátane štátnej pomoci, ktorá sa plánuje pomocou odkladu platieb do štátneho rozpočtu fiškálnych alebo sociálnych záväzkov alebo odklady záväzkov vzťahujúcich sa na dodávku energie. 9) Bez meškania posilniť záznam o vynucovaní štátnej pomoci a zabezpečiť uspokojivý záznam o kontrole v oblastiach protimonopolnej a štátnej pomoci. 10) Do polovice decembra 2004 predložiť Komisii prepracovaný plán reštrukturalizácie oceliarstva (vrátane národného reštrukturalizačného programu a jednotlivých podnikateľských zámerov) v súlade s požiadavkami stanovenými v Protokole 2 o výrobkoch ESUO k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej [1] ako aj s podmienkami stanovenými v kapitole 4 oddieli B prílohy VII k protokolu. Plne rešpektovať záväzok neudeľovať alebo nevyplácať štátnu pomoc oceliarňam, ktoré sú zahrnuté do národnej reštrukturalizačnej stratégie od 1. januára 2005 do 31. decembra 2008 a plne dodržiavať sumy štátnej pomoci a podmienky týkajúce sa zníženia kapacity, ktoré sa majú rozhodnúť v kontexte Protokolu 2 o výrobkoch ESUO k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej. 11) Naďalej venovať primerané finančné prostriedky a dostatočné a primerane kvalifikované ľudské zdroje Rade pre hospodársku súťaž. [1] Ú. v. ES L 357, 31.12.1994, s. 2. Dohoda naposledy zmenená a doplnená rozhodnutím Asociačnej rady EÚ/Rumunsko č. 2/2003 z 25.9.2003 (zatiaľ neuverejnené v úradnom vestníku). --------------------------------------------------